Tandarts moet operasie ondergaan ná aanranding | Maroela Media
Markus Botes ná die voorval. (Foto: Verskaf)
'n Tandarts van Pretoria sal Dinsdagaand 'n operasie moet ondergaan om 'n breuk in sy wangbeen te herstel nadat hy Sondagoggend buite 'n kuierplek in die stad deur 'n jong man oorval en aangerand is.
Markus Botes (26) het Dinsdag aan Maroela Media gesê hy en vriende het Saterdagaand by 'n kuierplek in Lynnwood gekuier waar hy 'n meisie deur gemeenskaplike vriende ontmoet het. "Sy is een van my vriende se sussie en het my deur die loop van die aand vertel dat haar ekskêrel 'n bekende rugbyspeler is.
"Ons het almal saam gekuier en is later na 'n ander kuierplek waar ons lekker gedans het," vertel hy. "Die ekskêrel het nooit gesien hoe ons kuier nie. Hy was nie daar nie. Hy het eers opgedaag toe ons later besluit het om huis toe te gaan. Dit was die eerste keer dat ek hom gesien het," vertel Botes.
Volgens Botes het hy reeds 'n Uber-taxi bestel en die meisie buite die kuierplek gegroet toe die ekskêrel (21) daar aankom. Hy het die meisie gekonfronteer terwyl Botes elders gestaan en vir sy rygeleentheid gewag het.
Markus Botes ná die voorval.
"Die Uber was gereed en terwyl ek [na die motor] geloop het, het ek die ou hoor roep: 'Markus, het jy haar gesoen?' Ek het net omgedraai, toe is hy op my. Hy het my 'n hou gegee en ons het grond toe gegaan. Dit het baie vinnig gebeur, maar hy het 'n paar houe ingekry voordat mense hom van my afgetrek het."
Botes vertel dat hy in die Uber geklim het waarna die man nog 'n entjie langs die motor aangehardloop het. Botes is huis toe, maar het die volgende oggend besef iets is nie pluis nie. "Ek het dadelik geweet iets is fout. My kop het geklop – 'n breinklopping."
Hy vertel dat hy hospitaal toe is om skanderings te laat doen waar die dokter bevestig het sy wangbeen is op twee plekke gebreek en verplaas. Hy het ook harsingskudding gedurende die voorval opgedoen en sukkel steeds om sy mond ordentlik oop te maak.
Markus Botes se wangbeen is op twee plekke gebreek en verplaas. (Foto: Verskaf)
'n Mond-en-kaakchirurg het vanoggend besluit dat hy 'n operasie moet ondergaan sodat hy sy mond weer normaal kan gebruik.
'n Saak van aanranding is intussen by die polisie aanhangig gemaak.
"Dit is nie net die aanranding nie. Hy het my lewe vir hierdie maand opgefoeter. Ek moet nou geopereer word en kan dan vir twee weke nie werk nie. My pasiënte hoor van die voorval en dink nou ek is die soort persoon wat betrokke raak by 'n bakleiery in 'n kuierplek," verduidelik Botes.
"Ek is kwaad. Dit was onnodig. Dít is hoekom ek kwaad is. Hy sit my deur al hierdie goed vir niks."
Kapt. Colette Weilbach, woordvoerder van die polisie, het die voorval aan Maroela Media bevestig.
Wonder net hoekom sal iemand pakslae kry en media toe hardloop as hy NIKS gedoen het nie???? waar 'n rookie is, is 'n vuurtjie!! Sal nie weet nie, maar dalk het jy 'n pakslae verdien! As jy reg is voel ek jammer vir jou, maar hoekom die media insleep?
Mense hierdie land is net vol geweld maak nie saak waar jy gaan nie.
Ek hou nie van sulke berigte nie, ek wil weet wie en waar. Berig wie is die rugby speler en by watter plek dit gebeur het. Dan weet almal mos die feite. As daar n saak gemaak is soos bevestig is, is daar verseker n naam want mens kan nie n saak maak teen Meneer Anoniem nie!!
Ten minste is die meisie op die regte pad…van 'n rugbyspeler na 'n tandarts. Dit kan net beter word.
Die rugby speler is 'n voormalige Bloubul wat tans in Europa rugby speel…..sodra die hofsaak opkom, weet ons almal wie hy is….